
                  Nr.4c-3/452/2016
AVIZ
asupra proiectului de Lege pentru aprobarea Ordonanţei de urgenţă a Guvernului nr.52/2016 privind contractele de credit oferite consumatorilor pentru bunuri imobile, precum şi pentru modificarea şi completarea Ordonanţei de urgenţă a Guvernului nr.50/2010 privind contractele de credit pentru consumatori


În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată pentru aviz, care va fi transmis Comisiei pentru buget, finanţe şi bănci şi Comisiei juridice, de disciplină şi imunităţi, care sunt sesizate în fond, cu proiectul de Lege pentru aprobarea Ordonanţei de urgenţă a Guvernului nr.52/2016 privind contractele de credit oferite consumatorilor pentru bunuri imobile, precum şi pentru modificarea şi completarea Ordonanţei de urgenţă a Guvernului nr.50/2010 privind contractele de credit pentru consumatori, transmis cu adresa nr. P.L.x. 511 din 7 noiembrie 2016, înregistrat sub nr.4c-3/452 din 8 noiembrie 2016.


Consiliul Legislativ, cu avizul nr.840/07.09.2016, avizează favorabil proiectul de ordonanţă de urgenţă cu observaţii şi propuneri preluate de iniţiator.


Senatul, în şedinţa din 1 noiembrie 2016, a adoptat proiectul de lege.



Proiectul de lege are ca obiect de reglementare transpunerea prevederilor Directivei 2014/17/UE a Parlamentului European şi a Consiliului din 4 februarie 2014 privind contractele de credit oferite consumatorilor pentru bunuri imobile rezidenţiale şi de modificare a Directivelor 2008/48/CE şi 2013/36/UE şi a Regulamentului (UE) nr.1093/2010. Proiectul de lege reglementează, în principal, drepturile şi obligaţiile părţilor în ceea ce priveşte contractele de credit pentru consumatori privind vânzarea, cumpărarea unor bunuri imobile, contractele de credit garantate cu ipotecă asupra unor bunuri imobile, aspecte privind evaluarea bonităţii înainte de acordarea unui credit de către creditorii non-financiari, anumite cerinţe prudenţiale şi de supraveghere, inclusiv pentru înfiinţarea şi supravegherea intermediarilor de credite şi a entităţilor care desfăşoară activitatea de recuperare creanţe, aspecte cu privire la furnizarea de servicii accesorii, modificarea şi completarea Ordonanţei de urgenţă a Guvernului nr.50/2010, educaţia financiară a consumatorilor, informaţii şi practici preliminare încheierii contractului de credit, informaţii şi drepturi privind contractele de credit, rambursarea anticipată, cerinţe referitoare la entităţile de recuperare creanţe, evaluarea bunului, servicii de consiliere. Sunt prevăzute noi sarcini pentru Autoritatea Naţională pentru Protecţia Consumatorilor, printre care: înregistrarea şi supravegherea intermediarilor de credite, admiterea entităţilor de recuperare creanţe şi a creditorilor non-bancari ce nu sunt reglementaţi şi supravegheaţi de Banca Naţională a României, precum şi asigurarea legăturii cu statele membre şi serviciile Comisiei Europene în calitate de punct de contact. Pentru îndeplinirea acestor noi sarcini, se înfiinţează în cadrul A.N.P.C. o nouă structură, prin suplimentarea personalului existent .



Examinarea proiectului de lege a avut loc în şedinţa comisiei din 15 februarie 2017.

În urma dezbaterilor, membrii comisiei au hotărât, în unanimitate, avizarea favorabilă a proiectului de lege.



Prin obiectul de reglementare şi conţinutul său, proiectul de lege face parte din categoria legilor ordinare.


În conformitate cu prevederile art.75 din Constituţia României, republicată, şi ale art.92 alin.(9) pct.1 din Regulamentul Camerei Deputaţilor, republicat, Camera Deputaţilor este Cameră decizională.

PREŞEDINTE,
Iulian Iancu
Consilieri parlamentari,
Viorela Gondoş

